# Falco tinnunculus

|  Falco tinnunculus  |
| --- |
| Ciquilín masclo. |
| **Denominacions populars** |
| *ciquilín*, *azoret*, *esparveret*, *esparvero petit / esparver petit* |
| **Estau de conservación** |
|  Seguro (IUCN) |
| **Clasificación cientifica** |
| Reino: | Animalia |
| Filo: | Chordata |
| Clase: | Aves |
| Orden: | Falconiformes |
| Familia: | Falconidae |
| Chenero: | *Falco* |
| Especie: |  *F. tinnunculus*  |
| **Descripción** |
|  Falco tinnunculus  Linnaeus, 1758 |
| **Distribución cheografica** |
| Distribución cheografia de *F. tinnunculus* Amariello = En verano Verde = Tot l'anyo. |

O **ciquilín** u **azoret** (nombre cientifico Falco tinnunculus (L., 1758)), tamién dito **esparveret** u **esparvero petit**, ye una especie de falcón de mida chiqueta muit frecuent en Europa, Meyo Orient y o norte d'Africa. Se considera a especie de falcón mas chiqueta que reside de perén en ixes países, pos a sola especie que i gosa competir de mida tan chiqueta ye o esmerellón (*Falco columbarius*), que ye un au migradera.

O ciquilín ye una *Falconiforme* chiqueta, d'entre 34 y 38 centimetros de lonchitut y d'entre 70 y 80 cm d'envergadura d'alas. As alas son soras u royiscas, color d'archila cueta en a esquena d'os masclos, mas discretas en as fembras. A cabeza d'os masclos adultos ye, de manera caracteristica, de color grisa. Toz, masclos y fembras, tienen a punta d'a coda y d'as alas negra, y una faixeta fusca que les baixa por a galta debaixo d'os uellos. Como en toz os miembros d'o chenero *Falco*, a cera d'o pico, os parpiellos y as patas son de color amariella viva.

Os ciquilins son animals muit adaptables, que habitan bien en zonas con buena presencia humana. S'han gosato documentar buena cosa d'eixemplars en zonas urbanas y dica adintro d'as grans ciudaz. Meten as cobatas en os edificios, en as falsas y debaixo d'os tellatos. Cazan millor en espacios opiertos que no en as selvas, y tienen per caracteristica que a sobén no s'albiran o terreno dende bel puesto elevato como fan altras aus de presa, aguardando-ie que pase bella victima d'antes de volar-se contra ella, sino que baten as alas y se mantienen quietos en un punto en l'aire, tot cernindo-se.

## Zoonimia

Se conoix con o zoonimo «ciquilín» en buena parte d'o territorio de parla aragonesa, documentando-se de manera indistincta en comarcas diferents como l'Alto Galligo, a Chacetania, Sobrarbe, os Monegros, Cinco Villas. Puntualment se documenta con ch- inicial, «chiquilín», talment per mesclar-se o termino con l'adchectivo «chico» que tan bien s'escai a la suya descripción per a mida tan chiqueta que tiene.

En a Ribagorza a parola ta decir-ne ye mas variadera. En bels municipios se i reconoix o termino aragonés «ciquilín», sobretot en a zona occidental d'a comarca, en nuclios como Foradada d'o Toscar, La Poblla de Fantova y Esdolomada. En a zona mas oriental, anque a parla local faiga parte de l'idioma aragonés, i utilizan parolas que pareix que hipoteticament se relacionarían con a radiz etimolochica de «zorz»: Se rechistra «choriguer» en Benás y en A Puebla de Castro, «ixoriguer» en Benás, en Castillón de Sos y en Sarller.

En Echo y en Ansó, en l'altro extremo d'os Pireneus d'Aragón, se i ha puesto trobar tamién a forma «xoriguer», y per isto cal descartar que se tracte d'un orientalismo. Anque en cualsiquier caso, pareix que se tracta d'un termino mas minoritario.

Paralelament a tot isto, en bellas localidaz tamién se documentan formas d'o nombre relacionatas con a forma «esparver», que en aragonés sole fer referencia a especies de mida mas gran. Se rechistra como «esparvel» en Cinco Villas, en Pina d'Ebro y en Echo. Como «esparvero» en Sarller, en Granyén, en Benás y en Alcanyiz; «esparver» en Benás, en Sarller, en Chía, en Vallabriga y en Esdolomada y «esparveret» en As Corz y en Campo. Como se puede veyer, a distribución cheografica d'ixas formas ye aleatoria, y millor se gosan interpretar como errors d'identificación u eixemplos d'uso d'un termno impreciso que no como formas de nombre propio ta ista especie.

## Imáchens

* Fembra.
* Masclo.
* Detalle d'a cabeza d'una fembra.
* Fembra.
* Eixemplar choven.
* Pollet de poquez días en un tiesto.
* Niedo en un edificio.
* Aparellando-se.
* Secuencia d'imáchens d'o volido cernidor.
*
*
* Volido linial
* Uevo de *Falco tinnunculus*.

## Notas

## Referencias

## Se veiga tamién

* Esparver.
* Au rapinyadera.
* Azor.
* Esmerellón.
* Alica.

## Vinclos externos

* Wikispecies tiene un articlo sobre Falco tinnunculus.
* Se veigan as imáchens de Commons sobre **Falco tinnunculus**.
* (es) Ficha d'o *Falco tinnunculus* seguntes Javier Blasco-Zumeta.

| **Especies d'o chenero *Falco |
| --- |
| *F.alopex* | *F.amurensis* | *F.araeus* | *F.ardosiaceus* | *F.berigora* | *F.biarmicus* | *F.cenchroides* | *F.cherrug* | *F.chicquera* | *F.columbarius* | *F.concolor* | *F.cuvierii* | *F.deiroleucus* | *F.dickinsoni* | *F.eleonorae* | *F.fasciinucha* | *F.femoralis* | *F.hypoleucos* | *F.jugger* | *F.longipennis* | *F.mexicanus* | *F.moluccensis* | *F.naumanni* | *F.newtoni* | *F.novaeseelandiae* | *F.peregrinus* | *F.punctatus* | *F.rufigularis* | *F.rupicoloides* | *F.rupicolus* | *F.rusticolus* | *F.severus* | *F.sparverius* | *F.subbuteo* | *F.subniger* | *F.tinnunculus* | *F.vespertinus* | *F.zoniventris* | *F.fasciinucha* |